## Az erdei séta tevékenységei

1. *Mit rakjak a hátizsákba?:* Kört alakítunk. Középre kerül egy üres hátizsák. Beszéljük meg a gyerekekkel, mit kell feltétlenül beleraknunk egy erdei túrához.
2. *Fülelő:* Maradj 2 percig csendben, és gyűjts minél több hangot az erdőből. Igyekezz beazonosítani azokat! Beszéljük meg, ki mit hallott!
3. *Erdei séta más nézetből:* Mindenki vegye elő a tükrét, amit magával hozott! Tartsd magad elé séta közben! Figyeld, mit látsz a lombok között!
4. *Kéreglenyomat készítése:* Helyezz írólapot a fák törzsére, zsírkrétával satírozd. Figyeld a mintázatokat!
5. *Favágók:* készítsünk szókártyákat erdei fák és állatok nevével. Mindenki húzzon egyet. A kártyák között legyen egy favágó feliratú is! A fák helyezkedjenek egymástól távolabb, az állatok válasszanak egy-egy fát, ahol szívesen laknának. (Előfordulhat, hogy a fák „befogadóképességét” maximálni kell.) Tapssal váltjuk a napszakokat. Éjjel az állatok a fákon, a favágó otthon pihen. Nappal az állatok élelmet keresnek, a favágó kivág egy fát. Este mindenki búvóhelyet keres. A napok telnek, a fák fogynak. Előbb-utóbb lesznek, akiknek nem jut pihenőhely. (A játék hasonlít a helyfoglaló játékokra.)
6. *Terepszemle másképpen:* Válasszunk egy tisztást helyszínül! Felhasználjuk az előző játék állatneveit (mindegyikből készítünk még az osztály létszámának megfelelően). Mindenki húz egyet. Az állatot utánozva megkeresi csoporttársait. Képzeld magad az állat helyébe! Hogy érzed magad ezen a helyen?
7. *Az én fám:* Csoportokat alakítunk. Egy ember szemét bekötjük. A többiek elvezetik egy fához. Hagyják, hogy alaposan körbetapogassa. Visszavezetik a kiindulóponthoz. Meg kell keresnie, melyik fánál járt.
8. *Túrni jó! / Ki lakik az avarban?*: Kis ásóval, bottal óvatosan átmozgatjuk az avart. Határozó segítségével megállapítjuk, milyen állatokkal találkozunk. Használhatunk online határozót, és készülhet fotósorozat az élőlényekről.

Forrás: <http://www.nimfea.hu/programjaink/zoldszem/termismmain.htm>

[www.mkne.hu](http://www.mkne.hu)